Sóttvarnalæknir ætlar að gera tillögur um tilslakanir í vikunni en ekki er von á að þær taki gildi fyrr en í næstu viku. Búast má við að fyrstu afléttingar snúi að sóttkví og sýnatöku.
Ýmsir eru farnir að tala sterkt fyrir afléttingum sóttvarnaðgerða. Þar á meðal heilbrigðisráðherra Willum Þór Þórsson og Guðlaug Rakel Guðjónsdóttir, settur forstjóri Landspítala, sem skrifuðu grein á Vísi. Nærri 1300 smit greindust samanlagt innanlands og á landamærum í gær. Þórólfur Guðnason, tekur undir að forsendur séu að breytast en núverandi aðgerðir hafi gert það að verkum að fjöldi smita hafi haldist svipaður undanfarið.
Þessar aðgerðir sem hafa verið í gangi eru að halda smitunum í horfinu og ef við hefðum ekki verið með þessar aðgerðir í gangi að þá værum við að sjá miklu fleiri smit.
Hann segir upplýsingar frá Landspítalanum um fækkun innlagna, sérstaklega hjá bólusettum gefa ástæðu til endurskoðunar en einhverja daga eða vikur muni taka að ná tökum á þessu.
Það sem ég held að sé mikilvægt núna er að losa aðeins um sóttkví og sýnatökur innanlands. Reyna aðeins að slaka á því, síðan held ég að það sé mjög mikilvægt að við förum í það með stjórnvöldum að búa til lengra plan um afléttingar, samkomutakmarkanir og því um líkt, sem við höfum verið með í gangi og ég held að við þurfum að hugsa þetta í skrefum og fara ekkert of hratt í þetta eins og aðrar þjóðir eru raunar að gera. Það væri mjög vont að fara of hratt og fá þetta í bakið aftur.
Hann segir allar forsendur fyrir því núna að fara að slaka á en almenningur þurfi að passa sig og fara að öllum ráðum sem sóttvarnayfirvöld gefa.
Það mun örugglega gerast þegar við förum að slaka meira á. Hvort sem það veður á sóttkví eða sýnatökum, að við fáum meiri útbreiðslu í samfélagið og það getur gerst að við fáum þá meiri veikindi inni í fyrirtæki og stofnanir og við þurfum að vera viðbúin því að það geti gerst. Þó að langflestir fái væg einkenni að þá fái margir einkenni, sem þýðir að þeir geti ekki mætt í vinnu.
Þannig að við verðum aðeins að spyrna við fótum þannig að við fáum þetta ekki allt of hratt yfir okkur í einum vetfangi en við getum klárlega slakað meira á en nú er.

Búast má við að sóttvarnarlæknir leggi til afléttingar sem snúa að sóttkví og sýnatöku. Hann segir forsendur fyrir því að slaka á aðgerðum en það þurfi þó að gera í skerfum.